b'\n_START_ARTICLE_\nKi\xc5\xa1\n_START_SECTION_\nZgodovina\n_START_PARAGRAPH_\nKi\xc5\xa1 je bil naseljen od d\xc5\xbeemdet nasrskega obdobja (okoli 3100 pr. n. \xc5\xa1t.). V zgodnjem dinasti\xc4\x8dnem obdobju je postal ugledno mesto in ena od najve\xc4\x8djih sil v regiji.  _NEWLINE_Seznam sumerskih kraljev pravi,  da je bi Ki\xc5\xa1 prvo mesto, ki je imelo kralje po vesoljnem potopu. Prvi je bil Ju\xc5\xa1ur. Njegov naslednik je bil Kulasina-bel. Njegovo ime je pravzaprav stavek, ki v akad\xc5\xa1\xc4\x8dini pomeni  \xc2\xbbVsi tisti so bili gospodarji\xc2\xab. Nekateri znanstveniki domnevajo, da bi stavek lahko pomenil, da Ki\xc5\xa1 nekaj \xc4\x8dasa ni imel centralne oblasti.  Imena naskednjih devetih ki\xc5\xa1kih kraljev do Etane so akadska imena \xc5\xbeivali. Zukakip je na primer \xc5\xa1korpijon. Vzhodnosemitski izvor teh in drugih zgodnjih imen, povezanih s Ki\xc5\xa1em, ka\xc5\xbee, da je imelo njegovo prebivalstvo od samega za\xc4\x8detka pisane zgodovine mo\xc4\x8dan semitski, se pravi akadsko govore\xc4\x8di del prebivalstva. Ignace Gelb trdi, da je bil Ki\xc5\xa1 sredi\xc5\xa1\xc4\x8de vzhodnosemitske kulture, katero imenuje kar ki\xc5\xa1ka civilizacija._NEWLINE_Dvanajsti kralj na Seznamu sumerskih kraljev, Etana,  je znan kot \xc2\xbbpastir, ki se je dvignil v nebesa in utrdil vse tuje de\xc5\xbeele\xc2\xab. \xc4\x8ceprav njegova vladavina \xc5\xa1e ni arheolo\xc5\xa1ko potrjena, se njegovo ime pojavlja v kasnej\xc5\xa1ih tablicah z legendami, ki ga opisujejo kot ustanovitelja in prvega kralja Ki\xc5\xa1a.  Enaindvajseti kralj na Seznamu sumerskih kraljev, Enmebaragesi, za katerega je re\xc4\x8deno, da je Elamitom zaplenil oro\xc5\xbeje, je prvi kralj, potrjen z arheolo\xc5\xa1kimi najdbami iz njegovega obdobje. Znan je tudi iz drugih pisnih virov, v katerih sta on in  njegov sin Aga Ki\xc5\xa1ki prikazana kot sodobnika rivalov in prvih uru\xc5\xa1kih vladarjev Dumuzida Ribi\xc4\x8da in Gilgame\xc5\xa1a._NEWLINE_Nekaterih zgodnjih ki\xc5\xa1kih kraljev,  ki so znani preko arheologije, ni na Seznamu sumerskih kraljev. Mednje spadata Utug (ali Udug), za katerega je re\xc4\x8deno, da je na samem za\xc4\x8detku vladavine porazil kraljestvo Hamazi iz zahodnega  Zagrosa, in Mesilim, ki je zgradil templje v Adabu in Laga\xc5\xa1u, nad katerima je imel o\xc4\x8ditno nekaj oblasti. _NEWLINE_Tretja ki\xc5\xa1ka dinastija je   edinstvena v tem, da je bil njen prvi vladar \xc5\xbeenska z imenom Kubau, ki je bila pred tem kr\xc4\x8dmarica.  Kasneje je bila pob\xc3\xb3\xc5\xbeena kot boginja Hebad._NEWLINE_Voja\xc5\xa1ka in gospodarska mo\xc4\x8d Ki\xc5\xa1a se je kasneje zmanj\xc5\xa1ala, a je kljub temu obdr\xc5\xbeal velik politi\xc4\x8dni in simbolni pomen. Podobno kot v Nipurju  na jugu je bil nadzor nad Ki\xc5\xa1em na severu primarni element, ki je legitimiral oblast nad severno Mezopotamijo (Asirijo in Subartujem).  Zaradi velikega simbolnega pomena mesta so tudi kasnej\xc5\xa1i mo\xc4\x8dni vladarji privzeli naslov \xc2\xbbkralj Ki\xc5\xa1a\xc2\xab, \xc4\x8detudi so bili iz Akada, Ura, Asirije, Isina, Larse ali Babilona. Eden od prvih je bil Mesanepada Urski. Iz kasnej\xc5\xa1ega obdobja je znanih tudi nekaj ki\xc5\xa1kih guvernerjev, ki so upravljali mesto v imenu razli\xc4\x8dnih tujih vladarjev._NEWLINE_Iz okolice Ki\xc5\xa1a je bil Sargon Akadski , ustanovitelj Akadskega cesarstva.  V akadskem obdobju sta bila zavetnika mesta bog Zababa (ali Zamama) in njegova \xc5\xbeena Inana._NEWLINE_Ki\xc5\xa1 je bil naseljen skozi celo predbilonsko, starobabilonsko, kasitsko,  novoasirsko in novobabilonsko obdobje vse do klasi\xc4\x8dnega selevkidskega obdobja,  ko so ga zapustili.'